ເນໂຕ້ສັງຫານ ຜູ້ນຳອະວຸໂສ ຂອງກຸ່ມ Haqqani
ການໂຈມີຕທາງອາກາດຂອງເນໂຕ້ ໄດ້ສັງຫານຜູ້ນຳກຸ່ມຫົວຮຸນແຮງ ທີ່ພົວພັນກັບ ການໂຈມຕີໂຮງແຮມ ທີ່ກຸງກາບູລ
ອົງການເນໂຕ້ກ່າວວ່າ ຕົນໄດ້ສັງຫານຜູ້ນຳອະວຸໂສຄົນນຶ່ງ ຂອງເຄືອຂ່າຍກຸ່ມກໍ່ການຮ້າຍ Haqqani ຢູ່ໃນອັຟການິສຖານ ທີ່ສົງໄສວ່າ ເປັນຜູ້ໃຫ້ຄວາມຊ່ອຍເຫຼືອແກ່ພວກຫົວຮຸນ ແຮງທີ່ບຸກໂຈມຕີໂຮງແຮມຢູ່ນະຄອນຫຼວງກາບູລໃນຕອນແລງຂອງວັນອັງຄານຜ່ານມານີ້ ໃນຖະແຫຼງຂ່າວສະບັບນຶ່ງ ທີ່ນຳອອກເຜີຍແຜ່ໃນວັນພະຫັດມື້ນີ້ອົງການເນໂຕ້ກ່າວວ່າ ຕົນ ໄດ້ສັງຫານນາຍ Ismail Jan ແລະພວກນັກລົບຂອງກຸ່ມ Haqqani ອີກຫຼາຍໆຄົນ ໃນ ການໂຈມຕີທີ່ແຂວງ Paktiya ຢູ່ໃກ້ຊາຍແດນປາກິສຖານນັ້ນ ຖະແຫຼງຂ່າວເວົ້າວ່າ ນາຍ Jan ເປັນຮອງຜູ້ບັນຊາການຂອງເຄືອຂ່າຍກໍ່ການຮ້າຍ Haqqani ໃນອັຟການິສຖານແລະ ເປັນຜູ້ນຳພາພວກນັກລົບຂອງກຸ່ມດັ່ງກ່າວ ທໍາການໂຈມຕີກຳລັງຮັກສາຄວາມສະຫງົບຂອງ ອັຟການິສຖານ ແລະກຳລັງປະສົມນັບແຕ່ທ້າຍປີກາຍນີ້ເປັນຕົ້ນມາ ການບຸກໂຈມຕີແລະເຂົ້າຢຶດໂຮງແຮມ Inter-Continental ແບບທີ່ມີການປະສານງານກັນ ຢ່າງດີເປັນເວລາ 5 ຊົ່ວໂມງຢູ່ທີ່ນະຄອນຫຼວງກາບູລ ໂດຍພວກຫົວຮຸນແຮງທີ່ປະກອບອາ ວຸດເຕັມອັດຕານັ້ນ ໄດ້ສິ້ນສຸດລົງ ໃນຕອນເຊົ້າຂອງວັນພຸດວານນີ້ ຫຼັງຈາກພວກບຸກໂຈມຕີ ທັງ 9 ຄົນ ລະເບີດຕົນເອງຕາຍ ຫຼືບໍ່ກໍໄດ້ຖືກສັງຫານໂດຍກຳລັງຂອງອັຟການິສຖານແລະ ເນໂຕ້ ການໂຈມຕີໄດ້ເຮັດໃຫ້ 11 ຄົນເສຍຊີວິດຮວມທັງພວກຄົນງານໂຮງແຮມຊາວອັຟ ການິສຖານ ເຈົ້າໜ້າທີ່ຕຳຫຼວດ ແລະແຂກຄົນນຶ່ງທີ່ເປັນຊາວສະເປນ ນອກນັ້ນຍັງມີອີກ 8 ຄົນໄດ້ຮັບບາດເຈັບ ອົງການເນໂຕ້ໄດ້ຖິ້ມໂທດການບຸກໂຈມຕີໃນຄັ້ງ ນີ້ໃສ່ເຄືອຂ່າຍ Haqqani ທີ່ເນໂຕ້ກ່າວວ່າໄດ້ດຳເນີນງານຮ່ວມກັນກັບກຸ່ມຫົວຮຸນແຮງທາ ລີບານແລະກຸ່ມທາລີບານກໍໄດ້ອ້າງເອົາຄວາມຮັບຜິດຊອບໃນການໂຈມຕີຄັ້ງນີ້